Diari Oficial de la Generalitat Valenciana


Sumari del DOGV 4656, del 23-12-2003 (2003/13305)

ORDRE de 27 de novembre de 2003, de la Conselleria de Territori i Habitatge, per la qual es crea el Banc de Dades de la Biodiversitat de la Comunitat Valenciana.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/11/27/(2)/dof/vci/html**

### Dades del document

Número de DOGV
:   4656

Data del DOGV
:   23-12-2003

Secció del DOGV
:   I. DISPOSICIONS GENERALS

Número del document
:   2003/13012


Data del document
:   27-11-2003

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * política de medi ambient
    * base de dades
    * legislació
    * biodiversitat

ORDRE de 27 de novembre de 2003, de la Conselleria de Territori i Habitatge, per la qual es crea el Banc de Dades de la Biodiversitat de la Comunitat Valenciana. [2003/X13387]
  
Exposició de motius
  
La Cimera de la Terra, organitzada per les Nacions Unides el 1992 a Río de Janeiro (Brasil), va simbolitzar el compromís de totes les nacions pel desenvolupament sostenible i la conservació de la biodiversitat. Aquest compromís va quedar plasmat en el Conveni sobre Diversitat Biològica, en l'article del qual 7 figura l'obligació d'identificació i seguiment de la biodiversitat de cada part contractant.
  
Espanya va ratificar aquest conveni el 21 de desembre de 1993, i el Ministeri de Medi Ambient hi va introduir la necessitat d'inventariar la biodiversitat en la Estratègia espanyola per a la conservació i l'ús sostenible de la diversitat biològica. Tot i que s'ha iniciat aquest procés a través de l'Inventari Nacional de Taxons i Hàbitats, la mateix Estratègia Nacional reconeix a les comunitats autònomes el paper principal en la consecució dels seus objectius.
  
D'una altra banda, la Directiva 90/313/CEE, del Consell de la Unió Europea, ha sigut traslladada per la Llei 38/1995, de 12 de desembre. Aquesta legislació manifesta clarament el dret de tots els ciutadans a tenir accés a la informació ambiental en poder de les administracions. Amb aquest fi, mitjançant el Decret 156/2000, de 17 d'octubre, el Govern Valencià va crear el Centre d'Informació i Documentació Ambiental de la Comunitat Valenciana (CIDAM).
  
Amb l'objecte de facilitar tant l'inventari de la biodiversitat, com la participació i informació pública, per raó de les facultats que tinc atribuïdes
  
ORDENE
  
Article 1. Creació
  
1. Es crea el Banc de Dades de la Biodiversitat de la Comunitat Valenciana com a instrument per al coneixement, divulgació, protecció i gestió de la diversitat biològica present en el territori valencià i en el seu entorn marí.
  
2. El seu àmbit d'aplicació inclourà totes les espècies de fauna, flora i fongs i els hàbitats naturals i seminaturals presents de forma natural en els medis terrestre i marí de la Comunitat Valenciana.
  
Article 2. Objectius
  
1. El Banc de Dades de la Biodiversitat de la Comunitat Valenciana té per finalitat avaluar l'estat de la biodiversitat, en funció del coneixement existent, per a fomentar-ne la conservació.
  
2. D'acord amb aquesta finalitat, els objectius del Banc de Dades són:
  
a) Constituir un inventari taxonòmic de la biota de la Comunitat Valenciana.
  
b) Mantenir informació actualitzada sobre estat legal d'espècies i hàbitats.
  
c) Oferir informació actualitzada, per a aquelles espècies de què es dispose de dades i, en particular, de les endèmiques i amenaçades, sobre la seua distribució i tendències poblacionals.
  
d) Constituir un banc de dades de recursos genètics.
  
e) Mantenir un inventari cartogràfic dels hàbitats naturals i seminaturals.
  
f) Facilitar l'accés lliure a la informació al conjunt de la societat, a l'empara de la Llei 38/1995, de 12 de desembre, sobre el dret d'accés a la informació en matèria de medi ambient.
  
g) Divulgar el coneixement de la biodiversitat, fomentar el seu valor com bé social i promoure'n l'ús sostenible.
  
h) Estimular la investigació de la biodiversitat.
  
i) Configurar ponts de col·laboració entre les institucions científiques, els ciutadans i les administracions públiques.
  
Article 3. Funcionament
  
1. Les labors de recopilació d'informació i maneig i actualització de les bases de dades estaran adscrites al Servei de Conservació i Gestió de la Biodiversitat de la Conselleria de Territori i Habitatge.
  
2. Les funcions d'informació al públic correspondran al Centre d'Informació i Documentació Ambiental de la Comunitat Valenciana (CIDAM).
  
3. Els criteris per al registre de dades, l'organització i el funcionament intern del Banc de Dades de Biodiversitat de la Comunitat Valenciana s'aprovarà per resolució del director general de Gestió del Medi Natural.
  
Article 4. Informació i participació pública
  
1. El Banc de Dades de la Biodiversitat serà accessible per mitjans telemàtics en el servidor de la Conselleria de Territori i Habitatge, a través del CIDAM. L'accés de ciutadans o institucions es realitzarà d'acord amb el que estableix l'article 35.h) de la Llei 30/1992, de 26 de novembre, de Règim jurídic de les administracions públiques i del procediment administratiu comú, i en la Llei 38/1995, de 12 de desembre, sobre el dret d'accés a la informació en matèria de medi ambient, modificada per la Llei 55/1999, de 29 de desembre.
  
2.S'establiran els adequats canals de participació pública, tant per a particulars com per a institucions, que faciliten la incorporació d'informació a l'Inventari.
  
DISPOSICIONS ADDICIONALS
  
Primera
  
En termini màxim de sis mesos haurà d'aprovar-se per resolució del director general de Gestió del Medi Natural un programa de desenvolupament i funcionament de l'Inventari que permeta complir els objectius i les finalitat establits.
  
Segona
  
El Banc de Dades de la Biodiversitat de la Comunitat Valenciana serà accessible per a la consulta en el termini màxim d'un any a partir de l'entrada en vigor de la present ordre.
  
DISPOSICIONS FINALS
  
Primera
  
Es faculta el director general de Gestió del Medi Natural perquè execute el que preveu aquesta ordre i a dictar les resolucions que calguen per a la posada en marxa del Banc de Dades de la Biodiversitat de la Comunitat Valenciana.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 27 de novembre de 2003
  
El conseller de Territori i Habitatge,


Còpia Permalink ELI